**Ténai Nóra** 2007 óta a Vári Emil Általános Iskola meghatározó pedagógusegyénisége. Odaadó, lelkiismeretes, innovatív pedagógus, aki a munkáját 24 éve magas szakmai színvonalon végzi. **2019-**től szervezi a szórakoztató, játékos nyári angol nyelvi tábort 8 éves kortól, mely bentlakásos jelleggel működik. Az iskolai és városi műsorok elkészítésénél és színpadra állításában minden alkalommal kreatív ötletekkel segíti a munkát. Az angol nyelvi munkaközösség vezetője. Munkaközösség-vezetőként, osztályfőnökként munkáját pozitív motiváció jellemzi, tanulói értékelésében a fejlesztés eszközeivel él. Előnyben részesíti a tapasztalás útján, tevékenykedtetve, felfedeztetve tanulást. Oktatói munkáját változatos- KIP, kooperatív- módszerek alkotják. Tehetséggondozásban sikeres és elkötelezett, amit elvitathatatlan versenyeredményei is igazolnak. Interaktív tananyagokat, feladatlapokat, tudásmérőket, versenyanyagokat állít össze, intézményen belül digitális tudásbázist működtet. Saját fejlesztésű digitális – tanulást segítő – eszközöket készít. Szakmai konferenciákon tart előadást. A Kisvárdai Tankerületben egyedülálló, magyar-angol kéttannyelvű képzés kidolgozásában, elindításában, koordinálásában vezető szerepet tölt be. A program kidolgozásában meghatározó volt és a mai napig is irányítja azt. A kéttannyelvű képzés helyi tantervének és tananyagának kidolgozását, aktualizálását irányítja. Aktív résztvevője és kidolgozója volt a beiskolázást segítő úgynevezett „Törpsuli” programnak, ami a kéttannyelvű képzésre jelentkező tanulók szüleinek döntését segíti.